Euroopan parlamentin, Euroopan unionin neuvoston ja Euroopan komission yhteinen julistus

EU:n lainsäädännön painopisteet vuonna 2021

(2021/C 451 I/01)

Ennennäkemättömän pandemian vallitessa unioni ja sen kansalaiset ovat osoittaneet kestävyytensä. Virustartuntojen määrä on viime aikoina kääntynyt kasvuun Euroopassa, mikä osoittaa, että jäsenvaltioiden ja EU:n toimielinten on kuitenkin edelleen välttämätöntä jatkaa kriisin hallitsemiseksi ja ratkaisemiseksi tarvittavaa huolellista, solidaarista, varovaista ja koordinoitua toimintaa. Eurooppa osoitti päättäväisyyttä ja valmiutta ryhtyä nopeasti toimiin todellisessa eurooppalaisen solidaarisuuden hengessä, kun ihmishenkien pelastamiseksi ja elinkeinojen turvaamiseksi tarvittiin kiireellisiä lainsäädäntömuutoksia. EU on myös toteuttanut laajamittaisia toimia pandemian sosioekonomisten vaikutusten lieventämiseksi hyväksymällä 1,074 biljoonan euron monivuotisen rahoituskehyksen ja 750 miljardin euron Next Generation EU -elpymisrahaston. Komissio jatkaa pyrkimyksiään varmistaa covid-19-rokotteiden laaja-alainen saatavuus kaikille rokotetta tarvitseville.

EU:n toimielinten meneillään olevan toimikauden alussa linjaamat strategiset painopistealat – terveempi, vihreämpi, digitaalisempi, oikeudenmukaisempi ja sosiaalisempi Eurooppa, jossa ketään ei jätetä jälkeen – ohjaavat jatkossakin päätöksiämme ja toimiamme, joiden tavoitteena on yhteiskuntiemme ja talouksiemme kestokyvyn parantaminen. Sitoudumme edelleen toteuttamaan näitä painopistealoja Euroopan identiteetin vahvistamiseksi ja perussopimusten tarjoamien mahdollisuuksien hyödyntämiseksi.

Tämä yhteinen julistus vuodelle 2021 pohjautuu komission ensi vuoden työohjelmaan, ja siinä tuodaan esiin yhteinen päämäärämme tehdä käytännön muutoksia Euroopan kansalaisten toiveiden mukaisesti. Nyt on aika siirtyä sanoista tekoihin. Yhteisessä julistuksessa kiinnitetään poliittista huomiota keskeisiin lainsäädäntöehdotuksiin (1), jotka Euroopan komissio on jo esittänyt tai aikoo esittää syksyyn 2021 mennessä. Kaikki kolme toimielintä tekevät parhaansa varmistaakseen, että vuoden loppuun mennessä voidaan saavuttaa mahdollisimman paljon edistymistä. Toimielimet muistuttavat, että vaikutustenarvioinneilla on ollut myönteinen vaikutus unionin lainsäädännön laatuun ja että taloudellisesti, sosiaalisesti ja ympäristön kannalta merkittäviin lainsäädäntöaloitteisiin liitetään yleensä aina vaikutustenarviointi.

Kaikki kolme toimielintä ovat yhtä mieltä siitä, että seuraavat aloitteet on asetettava tärkeysjärjestyksessä kaikkein korkeimmalle, jotta voidaan vuoden 2021 loppuun mennessä saada aikaan mahdollisimman paljon ja luoda perusta muutokselle, elpymiselle ja tulevalle palautumiselle Euroopassa:

1. Toteutamme Euroopan vihreän kehityksen ohjelmaa. Samalla varmistamme, että ilmastosiirtymä toteutuu oikeudenmukaisesti eikä ketään jätetä jälkeen, että EU voi saavuttaa ilmastoneutraaliuden vuoteen 2050 mennessä ja että tämän tavoitteen saavuttamisessa saadaan aikaan merkittävää edistymistä vuoteen 2030 mennessä. Lisäksi pyrimme säilyttämään luonnon monimuotoisuuden, pysäyttämään metsäkadon, tekemään liikkuvuudesta älykkäämpää ja kestävämpää ja turvaamaan maapallon luonnonvarat.

2. Pyrimme tekemään tästä vuosikymmenestä Euroopan digitaalisen vuosikymmenen. Tämä edellyttää täysin toimivia digitaalisten palvelujen sisämarkkinoita, joille on asetettu turvalliset ja eettiset rajat, samalla kun laaditaan kehys luotettavalle tekoälylle, lujitetaan EU:n johtavaa asemaa vuodelle 2030 asetettujen digitaalisten tavoitteiden suhteen ja kehitetään elinvoimaista datavetoista taloutta. Lisäksi laaditaan EU:n laajuisen suojatun julkisen sähköisen tunnistamisjärjestelmän kehys, vahvistetaan sähköisen viestinnän yksityisyyttä ja kehitetään EU:n kyberturvallisuusosaamista ja kyberuhkien sietokykyä, erityisesti rahoituksen alalla, ja edistetään oikeudenmukaista digitaalista verotusta. Tuemme digitalisointia erityisesti koulutuksen ja terveydenhuollon aloilla ja Euroopan digitaalisen suvereniteetin ja innovointivalmiuksien edistämiseksi.

3. Pyrimme toteuttamaan ihmisten hyväksi toimivan talouden. Tätä varten varmistamme, että elpyminen koskettaa koko yhteiskuntaa, syventämällä sisämarkkinoita ja vahvistamalla teollisuutta sekä pyrkimällä parantamaan sosiaalista oikeudenmukaisuutta ja lisäämään vaurautta. Lisäksi pyrimme kriisin kielteisten vaikutusten vähentämiseen haavoittuvassa asemassa olevien väestöryhmien osalta ja olemme edelleen sitoutuneita jatkamaan elinvoimaisen ja taloudellisesti hyvinvoivan kulttuurialan tukemista. Samalla kehitämme talous- ja rahaliittoa, lujitamme Europan pankkien ja pääomamarkkinoiden kestokykyä ja kestävyyttä, teemme monikansallisten yritysten verotuksesta avoimempaa ja varmistamme oikeudenmukaisen kilpailun EU:ssa ja maailmanlaajuisesti.

4. Teemme Euroopasta vahvemman toimijan maailmassa. Tätä varten lujitamme Euroopan maailmanlaajuista imagoa vastuullisena johtajana ja vahvana kumppanina. Olemme myös valmiita antamaan uuden vahvan sysäyksen transatlanttisten suhteiden kehittämiselle. Edistämme kansainvälisen kaupan sääntöjen asianmukaista valvontaa ja tuemme tasapuolisten toimintaedellytysten kehittämistä.

5. Edistämme vapaata ja turvallista Eurooppaa. Tätä varten pyrimme pääsemään uuteen muuttoliike- ja turvapaikkasopimukseen ja varmistamaan, että muuttoliikekysymystä käsitellään kattavasti ja ulkorajojemme valvonta on tehokasta. Turvaamme vapaan liikkuvuuden vahvistamalla Schengenin säännöstöä ja parannamme Euroopan valmiuksia reagoida terveyskriiseihin. Toimimme päättäväisesti estääksemme terroristisen sisällön leviämisen verkossa ja lasten seksuaalisen hyväksikäytön verkossa.

6. Suojelemme ja lujitamme demokratiaa ja puolustamme yhteisiä eurooppalaisia arvoja. Tätä varten vahvistamme EU:n valmiuksia ylläpitää ja suojella oikeusvaltiota ja perusoikeuksia ja -vapauksia sekä suojella kansalaisia uudentyyppisiltä uhkilta ja rikollisuuden muodoilta. Kehitämme Euroopan tason poliittisia puolueita ja säätiöitä sekä poliittista mainontaa koskevia sääntöjä. Kehitämme yhteistyötä todistusaineiston keräämisessä rikosoikeudellisia menettelyjä varten ja toteutamme uusia toimia miesten ja naisten välisen tasa-arvon edistämiseksi työelämässä.

Lisäksi palautamme mieleen, että olemme sitoutuneet

— toteuttamaan uusien omien varojen käyttöönottoa koskevan etenemissuunnitelman;

— edistämään Eurooppaa, jossa ei esiinny syrjintää vaan jossa yhtäläiset oikeudet ja mahdollisuudet koskevat kaikkia;

— jatkamaan laajentumista ja naapuruuspolitiikkaa uusin voimin kuten myös kattavaa strategiaa Afrikan kanssa;

— puuttumaan rahanpesuun, terrorismin rahoitukseen, veropetoksiin, verovilppiin ja veronkiertoon sekä varmistamaan vakaan ja oikeudenmukaisen verojärjestelmän;

— olemaan yhteydessä kansalaisiin, jotta heillä on paremmat mahdollisuudet sanoa sanottavansa Euroopan tulevaisuudesta muun muassa Euroopan tulevaisuutta käsittelevän konferenssin välityksellä.

Kolme toimielintä jatkavat yhdessä vireillä olevien ehdotusten käsittelyä pitäen mielessä eurooppalaisen lisäarvon periaatteen, toissijaisuusperiaatteen ja suhteellisuusperiaatteen. Jatkamme työtämme päättäväisesti ja valmiuksiimme nojaten, jotta EU voi toimia kansalaistensa hyväksi silloin kun ja siellä missä siitä on eniten hyötyä.

Olemme sitoutuneet voimassa olevan lainsäädännön asianmukaiseen täytäntöönpanoon ja sen noudattamisen valvontaan.

Tehtävässämme Euroopan parlamentin puhemiehenä sekä Euroopan unionin neuvoston ja Euroopan komission puheenjohtajina me seuraamme säännöllisesti tämän yhteisen julistuksen oikea-aikaista ja tehokasta täytäntöönpanoa.

Tehty Brysselissä kymmenentenä päivänä joulukuuta vuonna kaksituhattakaksikymmentä. Euroopan parlamentin puolesta Puhemies David SASSOLI Euroopan unionin neuvoston puolesta Puheenjohtaja Angela MERKEL Euroopan komission puolesta Puheenjohtaja Ursula von der LEYEN

(1) Tavallisen lainsäädäntöjärjestyksen piiriin kuuluvat.